text: Детските градини посрещат малчуганите до седмица - NovaPlus
  Детските градини посрещат малчуганите до седмица
  Проблем засега остава факта, че голяма част от децата живеят със своите баби и дядовци
  Предстои постепенно и плавно отваряне на детските градини, което до седмица ще бъде факт, това каза проф. Тодор Кантарджиев, директор на Центъра по заразни и паразитни болести и член на Националния оперативен щаб. На този етап много внимателно се следи опитът на страните, които вече са отворили детските градини.
  Кантарджиев подчерта, че у нас трябва да се отчита и фактът, че немалка част от децата живеят заедно с бабите и дядовците си, което е рисково за възрастните хора.
  "До седмица ще имаме някои решения. Предлагат се няколко сценария. Едното е при редуциран брой на децата в групите, при препоръки за спазване на мерки. Така че да може родителите, които искат да пуснат децата си на детска градина, да се върнат на работа. В момента министерството на здравеопазването прави анкета за нагласата на родителите – склонни ли са да ги пуснат, при какви условия, ако са по-малко на брой, колко да са в група. Всичко това много внимателно преценяваме", поясни директорът на Центъра по заразни и паразитни болести и член на Националния оперативен щаб, цитиран от "Фокус".
  Резултатите от анкетата не могат да бъдат единствено основание за вземане на решение относно възстановяване на работата на детските ясли/градини, но са важен показател за нагласите по този въпрос и очакваните изисквания, при които това да се случи, посочват от МОН.